Informatīvais ziņojums
“Par sesto ES-Āfrikas Savienības samitu 2022. gada 17.-18. februārī”

2022. gada 17.-18. februārī Briselē plānots sestais Eiropas Savienības (ES)-Āfrikas Savienības (ĀS) samits, kura norise Covid-19 pandēmijas dēļ atlikta kopš 2020. gada beigām. Lai to sagatavotu, 2021. gada 25.‑26. oktobrī Kigali, Ruandā, notika ES-ĀS ārlietu ministru sanāksme. 
ES-ĀS samita mērķis ir likt pamatus atjaunotai un dziļākai ES un ĀS partnerībai, nosakot sadarbības prioritātes turpmākajiem gadiem. Tādēļ ES plāno prezentēt Āfrikas-Eiropas investīciju pakotni un iniciatīvas šādās jomās: drošība un stabilitāte, migrācija un mobilitāte, veselība un sociālā aizsardzība, labklājība un attīstība, kā arī multilaterālisms. 
Galvenie ES izaicinājumi sadarbībā ar Āfriku
Eiropas Ārējās Darbības dienests (EĀDD) turpmākajā sadarbībā ar kontinentu izcēlis šādus izaicinājumus: 
1) nepietiekama rīcība Covid-19 pandēmijas apkarošanā:
Āfrika importē vairāk nekā 99% vakcīnu un 94% zāļu, un vakcinācijas rādītāji ievērojami atpaliek no pārējās pasaules. EĀDD aicina dalībvalstis sadarboties ar vakcīnu ražotājiem un līdzdarboties COVAX mehānismā, lai nodrošinātu, ka vakcīnas tiek izplatītas daudz lielākā apjomā, paredzamā grafikā un risinātu akūtākās vajadzības. Tāpat efektīvāk jāizmanto esošie ES mehānismi, lai paātrinātu vakcīnu izplatīšanu un ievešanu Āfrikā, kā arī jāveicina cita medicīniskā aprīkojuma pieejamība. Jāveicina arī Āfrikas ražošanas jaudas, pēc iespējas ātrāk īstenojot Team Europe iniciatīvu par vakcīnu, medikamentu un veselības tehnoloģiju ražošanu un pieejamību Āfrikā.
2) demogrāfijas un migrācijas radītais spiediens:
Paredzams, ka Āfrikas iedzīvotāju skaits pieaugs no 1,3 mljrd. 2020. gadā līdz 2,5  mljrd. 2050. gadā. Ņemot vērā, ka līdz 2030. gadam aptuveni 75% iedzīvotāju būs jaunāki par 35 gadiem, īpaša uzmanība jāpievērš jauniešu lomai un atbalstam. Darbavietu trūkums jauniešiem apdraud ilgtspējīgas attīstības mērķu sasniegšanu, kā arī veicina nelegālo migrāciju. Sievietes un meitenes joprojām ir sociāli visneaizsargātākā iedzīvotāju grupa, kuru darba iespējas un finansiālā situācija Covid-19 ierobežojumu dēļ ir būtiski pasliktinājusies. Tādēļ ir svarīgi ieguldīt resursus visaptverošas sociālās politikas izveidē, sieviešu izglītībā un nodarbinātības veicināšanā. ES mērķis ir atbalsts labi pārvaldītai likumīgai migrācijai. 
3) miera, drošības un labas pārvaldības nodrošināšanas izaicinājumi:
Pieaugot autoritārisma tendencēm Āfrikas valstīs ,ES var zaudēt ne tikai pievilcību kā Āfrikas valstu stratēģiskais partneris, bet arī ietekmi kontinentā, neskatoties uz to, ka tur izvietotas 11 ES civilās un militārās misijas. Vairāk nekā 2000 Eiropas karavīru, policistu un ierēdņu konsultē un apmāca aptuveni 30 000 Āfrikas kolēģu. Svarīgi, lai ES sniegtais atbalsts Āfrikai, tostarp Eiropas Miera  mehānisma (European Peace Facility) ietvaros būtu pārskatāms. EĀDD aicina īstenot integrētu pieeju konfliktiem saskaņā ar stratēģiju Sāhilam, stratēģiju Āfrikas ragam un jūras drošības stratēģiju Gvinejas līcim. Tas nodrošinātu lielāku Āfrikas partneru iesaisti un pastāvīgu politisko dialogu visā konflikta ciklā, pamatojoties uz cilvēktiesību ievērošanu, labu pārvaldību un tiesiskumu. Lielāka uzmanība būtu jāpievērš ANO programmām par sievietēm, mieru un drošību, kā arī jaunatnei, mieram un drošībai, ņemot vērā sieviešu un jauniešu izšķirošo lomu konfliktu novēršanā un risināšanā, miera veidošanā un uzturēšanā. 
4) Āfrikas valstu ekonomikas atveseļošanās, investējot zaļajā pārejā, digitālajā transformācijā un savienojamībā:
Āfrika ir visneaizsargātākais kontinents pret klimata pārmaiņu ietekmi. Vienlaikus tas rada vismazāko oglekļa piesārņojumu uz vienu iedzīvotāju. Lai arī ES ir lielākā klimata finansējuma sniedzēja pasaulē, Āfrikas valstu uzticību ES ir mazinājusi solītā atbalsta kavēšanās. Āfrikas valstis ir paudušas neapmierinātību par COP26 Glāzgovā un pieprasījušas līdz 2030.gadam  palielināt finansējumu līdz 1,3 trilj. USD gadā. Spiediens uz aktīvāku ES iesaisti, visticamāk, tikai palielināsies, sasaucot COP27 Ēģiptē 2022. gadā 
Savienojamības jomā ES cenšas dot jaunu impulsu ieguldījumiem kvalitatīvā infrastruktūrā, tomēr šo centienu rezultāti nav ne pietiekami redzami, ne atzīti. Līdz šim Āfrikas partneri ES uzskatīja drīzāk par standartu veicinātāju, nevis ieguldītāju infrastruktūrā. Jāveicina arī tiešās ārvalstu investīcijas un privātā kapitāla piesaiste Āfrikas valstu ekonomikai, kā arī jāstrādā pie investīciju palielināšanas veselības aizsardzībai, izglītībai, mieram, drošībai un pārvaldībai, kā arī migrācijai un mobilitātei. 
5) ģeopolitiskā sacensība ar citiem spēlētājiem, kuru intereses ir atšķirīgas no ES:
Starptautiskās sabiedrības interese par Āfriku arvien palielinās, un ES ir jāizstrādā elastīga un skaidra pieeja sadarbībai ar līdzīgi domājošiem partneriem (ASV, Lielbritānija, Indija, Japāna, Dienvidkoreja), kā arī konkurentiem (Ķīna, Krievija, Turcija, Persijas līča valstis). ES ir jāseko citu spēlētāju aktivitātēm un jādara vairāk, lai veicinātu līdzsvaru starp veiktajiem ieguldījumiem un to redzamību. 
ES ārpolitiskās vērtības tiek pakļautas arvien lielākam spiedienam un balsošanas modeļi ANO nereti liecina, ka ES un Āfrika ir pretinieces. Ir jāstrādā, lai stiprinātu sadarbību abām pusēm svarīgos jautājumos daudzpusējos formātos. Jāturpina ciešs dialogs ar ĀS un Āfrikas reģionālajām organizācijām, kā arī jāinvestē ciešākās attiecībās ar Āfrikas valstīm, dodoties divpusējās un reģionālās vizītēs ar skaidriem politiskiem vēstījumiem.
Samita mērķi un norise 
ES-ĀS kopīgā paziņojuma (samita noslēguma deklarācijas) “Eiropa un Āfrika: divi kontinenti ar kopīgu vīziju 2030” mērķis ir nostiprināt kopīgu ilgtermiņa nākotnes vīziju, virzoties uz līdzvērtīgu partnerību. Šajā kontekstā ir iecerēts atjaunot ES-ĀS drošības un pārvaldības arhitektūru, migrācijas un mobilitātes politiku, kā arī stiprināt daudzpusējo sadarbību. ES cer vienoties par īsu un uz rezultātiem orientētu deklarāciju. 
Lai sasniegtu minētos mērķus, līdz 2030. gadam plānots, ka ES un ĀS dalībvalstis mobilizēs investīcijas, spējas un zināšanas abpusēji prioritārās jomās, galvenokārt izmantojot Team Europe pieeju. 
Gatavojoties samitam, Āfrikas partneri ir īpaši uzsvēruši vajadzību veicināt vakcīnu ražošanas iespējas Āfrikā, gāzes izmantošanu pārejas periodā no fosilā kurināmā, attīstīt ES infrastruktūras projektus Āfrikā un atbalstīt īpašo aizņēmuma tiesību piešķiršanu Āfrikas valstīm Starptautiskajā Valūtas fondā. 
Samitā ir iecerēts virzīties prom no tradicionālā plenārsesiju formāta, organizējot interaktīvas apaļā galda diskusijas par šādiem tematiem: 1) atbalsts izaugsmei; 2) veselības sistēmas un vakcīnu ražošana; 3) lauksaimniecība un ilgtspējīga attīstība; 4) izglītība, kultūra un profesionālā apmācība, migrācija un mobilitāte; 5) atbalsts privātajam sektoram un ekonomiskā integrācija; 6) miers, drošība un pārvaldība; 7) klimata pārmaiņas un enerģētika,  digitalizācija un transports (savienojamība un infrastruktūra). Latvija piedalīsies diskusiju panelī par klimata pārmaiņām un enerģētiku, digitalizāciju un transportu (savienojamību un infrastruktūru).
Vakcīnu diplomātija 
Āfrikā ir lielākais Covid-19 vakcīnu deficīts. Pilnībā vakcinēti ir tikai 10% no kontinenta iedzīvotājiem (salīdzinājumam: 52% globāli). Saskaņā ar Pasaules Bankas datiem ātrāka vakcīnu piegāde spētu paātrināt reģiona ekonomisko izaugsmi līdz 5,1% 2022. gadā un 5,4%  2023. gadā. Pašlaik paredzētais izaugsmes temps ir 3,4%. Lai veicinātu globālu vakcinācijas līmeņa pieaugumu un sniegtu tiešu atbalstu vidēju un zemu ienākumu valstīm Covid-19 pandēmijas pārvarēšanā, ES apņēmās veicināt dalīšanos ar vakcīnām. Latvija līdz šim ir ziedojusi vakcīnas Tunisijai (49 800 ), Kenijai (55 200), Beninai (80 000 ) un Ēģiptei (115 000). Latvija plāno turpināt vakcīnu ziedošanu Āfrikas valstīm. 
Latvijas dalība misijās Āfrikā
Kopš 2013.gada Latvija piedalās ES militārajā apmācību misijā Mali (EUTM Mali) ar četriem karavīriem un kopš 2016.gada  ANO daudzpusējā integrētajā stabilizācijas misijā Mali (MINUSMA) ar vienu karavīru. Kopš 2020. gada tiek turpināta dalība ES jūras operācijā Irini, sniedzot atbalstu ieroču embargo uzraudzībai Lībijā. 2021. gada jūnijā Latvija novirzīja brīvprātīgo iemaksu 10 000 eiro apmērā Lībijas krasta apsardzes un jūras spēku apmācībai. Pašlaik viens virsnieks izvietots operacionālajā štābā Romā, un viens bocmanis taktiskā līmeņa štābā, kas izvietots uz kuģa Vidusjūrā. Pirms jaunās jūras operācijas Irini izveides no 2015.-2020. gadam Latvija piedalījās  ES jūras operācijā Sophia, No 2011.-2019. gadam Latvija piedalījās militārajā jūras operācijā pie Somālijas krastiem ATALANTA. 2014. gadā Latvija uz sešiem mēnešiem piedalījās ES militārajā misijā Centrālāfrikas Republikā (EUFOR RCA) ar 38 Nacionālo bruņoto spēku karavīriem.  
Latvijas attīstības sadarbības politikas prioritātes Āfrikā
2021. gada aprīlī tika apstiprinātas Attīstības sadarbības politikas pamatnostādnes 2021.‑2027. gadam, kurās pirmo reizi kā ģeogrāfiskā prioritāte, papildus jau ilgstošajām prioritātēm (Centrālāzijas un Austrumu Partnerības valstīm), ir noteikta atbalsta sniegšana citiem reģioniem, jo īpaši Āfrikai. Tādēļ pirmo reizi jaunajā ĀM granta projektu konkursā “Atbalsts attīstības sadarbības projektiem Latvijas Republikas noteiktajās saņēmējvalstīs” tiks atsevišķi izceltas Āfrikas valstis. Konkursu plānots izsludināt 2022. gada pirmajā ceturksnī.
Latvijas attīstības sadarbības tematiskās prioritātes izriet no ANO Ilgtspējīgas attīstības mērķiem (Sustainable development goals jeb SDGs). Vairākos no tiem īpaši tiek izcelta sadarbība ar citiem reģioniem un prioritāri Āfrikas valstīm: 1) laba pārvaldība (SDG 16), 2) nodarbinātība un ekonomiskā izaugsme (SDG 8), 3) kvalitatīva izglītība (SDG 4), 4) klimata rīcība (SDG 13) un 5) dzimumu līdztiesība (SDG 5). Tematisko prioritāšu īstenošanā Latvija īpašu uzmanību pievērš digitalizācijai kā attīstības veicinātajam un atbalsta inovatīvus un pārbaudītus digitālus risinājumus, kas var veicināt valstu pārvaldes efektivitāti, sabiedrības līdzdalību lēmumu pieņemšanā un jaunu ekonomisko iespēju radīšanu.
Balstoties Pamatnostādnēs noteiktajās prioritātēs un Latvijas privātā sektora izteiktajās interesēs, Latvija, gatavojoties ES-ĀS samitam, ir paudusi atbalstu iniciatīvām, kas iekļautas Investīciju, Veselības un Izglītības pakotnēs. Sadarbībā ar LIAA un EM turpinās privātā sektora viedokļu apzināšana par iesaistes potenciālu konkrētās iniciatīvās. 
Latvijas nostāja
· Spēkā ir pozīcija Nr. 1 par 2020. gada 15.-16. oktobra Eiropadomē izskatāmajiem jautājumiem (diskusijai par ES un Āfrikas Savienības (ĀS) attiecībām) un pozīcija Nr. 1 par 2021. gada 16.-17.decembra Eiropadomē izskatāmajiem jautājumiem (ES‑Āfrikas Savienības samits). 
· Atbalstām ES-ĀS samita mērķus un uzskatām, ka tā ir iespēja augtākajā līmenī vienoties par abu kontinentu sadarbības stiprināšanu un virzību uz līdzvērtīgu partnerību. 
· [bookmark: _Hlk94521353]Latvija atbalsta ES prioritātes sadarbībai ar Āfriku, īpaši tādās jomās kā zaļā un digitālā pāreja, klimats, ilgtspējīga un iekļaujoša ekonomiskā izaugsme un miers un drošība, kā arī multilaterālisms. Atbalstām sadarbības stiprināšanu ar Āfriku daudzpusējos formātos.
· Latvija uzskata, ka šie mērķi ir sasniedzami, uzlabojot investīciju vidi Āfrikā, lai dotu grūdienu ekonomiskajai attīstībai caur privātā sektora sadarbību. Šajā kontekstā ir jāstiprina atbalsts sieviešu un jauniešu integrēšanai darba tirgū, kā arī politiskās līdzdalības paaugstināšanai.
· Uzskatām, ka atbalsts šajās jomās sniegs nozīmīgu ieguldījumu neregulārās migrācijas pamatcēloņu risināšanā.
· Latvija atbalsta vienotu ES Eiropas komandas (Team Europe) pieeju, īpaši izceļot digitalizācijas lomu attīstības sadarbībā ar Āfrikas partneriem. Saredzam Latvijas potenciālo iesaisti konkrētās ES veidotās iniciatīvās, par kurām ir interese arī privātajam sektoram.
· [bookmark: _Hlk94262533]Risinot steidzamos izaicinājumus, ES ir aktīvi jāiesaistās pandēmijas seku novēršanā un Āfrikas veselības sistēmas noturības stiprināšanā. Latvija turpinās ziedot vakcīnas Āfrikas valstīm gan divpusēji, gan izmantojot COVAX mehānismu.
· [bookmark: _Hlk94260571]Ilgtermiņā ir svarīgi turpināt ES atbalstu demokratizācijai un cilvēktiesību aizsardzībai, īpašu uzmanību pievēršot pilsoniskās sabiedrības organizācijām.
· Būtiska arī turpmāka Āfrikas miera un drošības arhitektūras stiprināšana, tajā skaitā sniedzot atbalstu konfliktu novēršanā, krīžu noregulēšanā, miera veidošanā un pretterorisma spēju attīstībā. Jāturpina atbalsts Āfrikas vadītām miera uzturēšanas misijām un operācijām, tajā skaitā Eiropas miera mehānisma ietvaros.
· [bookmark: _Hlk94541457]Ņemot vērā starptautisko konkurenci Āfrikā un ES kā lielākā Āfrikas donora lomu, jāstiprina stratēģiskā komunikācija un cīņa pret dezinformāciju, lai uzlabotu ES redzamību kontinentā un stiprinātu izpratni par ES vērtībām. ES jāsper aktīvi soļi, lai veicinātu vienotus uzskatus ar Āfrikas valstīm par starptautiskajiem izaicinājumiem un kopīgu nostāju daudzpusējās organizācijās. 

